title: Provedbena uredba Komisije (EU) 2021/1355 оd 12. kolovoza 2021. o višegodišnjim nacionalnim programima kontrole ostataka pesticida koje trebaju utvrditi države članice (Tekst značajan za EGP)

text:
                  13.8.2021

                  HR

                  Službeni list Europske unije

                  L 291/120

         PROVEDBENA UREDBA KOMISIJE (EU) 2021/1355
         оd 12. kolovoza 2021.
         o višegodišnjim nacionalnim programima kontrole ostataka pesticida koje trebaju utvrditi države članice
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (1), a posebno njezin članak 19. stavak 3. točku (b),
         budući da:

                     (1)

                     Uredbom (EU) 2017/625 utvrđena su pravila za službene kontrole i druge službene aktivnosti koje provode nadležna tijela država članica radi provjere usklađenosti sa zakonodavstvom Unije, među ostalim u području sigurnosti hrane u svim fazama postupka proizvodnje, prerade i distribucije. Njome su utvrđena posebna pravila o službenim kontrolama u vezi s tvarima čija upotreba može dovesti do pojave ostataka tih tvari u hrani i hrani za životinje.

                     (2)

                     Uredbom (EU) 2017/625 izbrisan je članak 30. Uredbe (EZ) br. 396/2005 Europskog parlamenta i Vijeća (2), ali se on nastavlja primjenjivati do 14. prosinca 2022. osim ako se delegiranim aktom ne utvrdi raniji datum. U članku 30. utvrđeni su posebni zahtjevi za izradu višegodišnjih nacionalnih programa kontrole ostataka pesticida utemeljenih na rizicima, koji imaju dvostruki cilj procjene izloženosti potrošača i usklađenosti sa zakonodavstvom.

                     (3)

                     Člankom 110. Uredbe (EU) 2017/625 propisani su minimalni zahtjevi za sadržaj višegodišnjih nacionalnih programa kontrole. Njima se međutim ne uzimaju u obzir posebni praktični aranžmani potrebni za izradu višegodišnjih nacionalnih programa kontrole ostataka pesticida.

                     (4)

                     Stoga je primjereno utvrditi posebne zahtjeve za izradu višegodišnjih nacionalnih programa kontrole ostataka pesticida, koji bi trebali biti dio višegodišnjih nacionalnih planova kontrole. Osobito je važno osigurati da se režimom kontrole uzima u obzir cilj procjene izloženosti potrošača i usklađenosti s Uredbom (EZ) br. 396/2005.

                     (5)

                     Budući da se članak 30. Uredbe (EZ) br. 396/2005 prestaje primjenjivati 15. prosinca 2022., ova bi se Uredba trebala primjenjivati od tog datuma.

                     (6)

                     Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Višegodišnji nacionalni programi kontrole ostataka pesticida

               1.   Države članice dužne su utvrditi višegodišnje nacionalne programe kontrole ostataka pesticida kao dio svojih višegodišnjih nacionalnih planova kontrole. Svoje višegodišnje programe ažuriraju svake godine.

               2.   Ti se programi temelje na rizicima i usmjereni su na procjenu izloženosti potrošača i usklađenosti s Uredbom (EZ) br. 396/2005. U njima treba biti navedeno barem sljedeće:

                           (a)

                           proizvodi koje treba uzorkovati;

                           (b)

                           broj uzoraka koje treba uzeti i analize koje treba provesti;

                           (c)

                           pesticidi koje treba analizirati;

                           (d)

                           mjerila primijenjena pri sastavljanju takvih programa, uključujući:

                                       i.

                                       kombinacije pesticid/proizvod koje treba odabrati;

                                       ii.

                                       broj uzetih uzoraka za domaće proizvode i proizvode koji nisu domaći;

                                       iii.

                                       potrošnju proizvoda kao udio nacionalne prehrane;

                                       iv.

                                       program kontrole Unije; i

                                       v.

                                       rezultate prethodnih programa kontrole.

               3.   Države članice dužne su sudjelovati u višegodišnjem programu kontrole Unije u skladu s članom 29. Uredbe (EZ) br. 396/2005.

            Članak 2.
            Stupanje na snagu i primjena
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 15. prosinca 2022.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 12. kolovoza 2021.

                  Za Komisiju

                  Predsjednica

               Ursula VON DER LEYEN

            (1)  SL L 95 7.4.2017., str. 1.

            (2)  Uredba (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (SL L 70, 16.3.2005., str. 1.).


title: Provedbena uredba Komisije (EU) 2021/1343 оd 10. kolovoza 2021. o odobravanju izmjene specifikacije za registriranu oznaku zemljopisnog podrijetla jakog alkoholnog pića (Újfehértói meggypálinka)

text:
                  16.8.2021

                  HR

                  Službeni list Europske unije

                  L 292/25

         PROVEDBENA UREDBA KOMISIJE (EU) 2021/1343
         оd 10. kolovoza 2021.
         o odobravanju izmjene specifikacije za registriranu oznaku zemljopisnog podrijetla jakog alkoholnog pića
         (Újfehértói meggypálinka)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/787 Europskog parlamenta i Vijeća od 17. travnja 2019. o definiranju, opisivanju, prezentiranju i označivanju jakih alkoholnih pića, upotrebi naziva jakih alkoholnih pića u prezentiranju i označivanju drugih prehrambenih proizvoda, zaštiti oznaka zemljopisnog podrijetla za jaka alkoholna pića, upotrebi etilnog alkohola i destilata poljoprivrednog podrijetla u alkoholnim pićima te stavljanju izvan snage Uredbe (EZ) br. 110/2008 (1), a posebno njezin članak 30. stavak 2.,
         budući da:

                     (1)

                     U skladu s člankom 21. u vezi s člankom 17. stavkom 5. Uredbe (EZ) br. 110/2008 Europskog parlamenta i Vijeća (2) Komisija je ispitala zahtjev Mađarske od 18. travnja 2017. da se odobri izmjena tehničke dokumentacije oznake zemljopisnog podrijetla „Újfehértói meggypálinka” zaštićene na temelju Uredbe (EZ) br. 110/2008.

                     (2)

                     Uredba (EU) 2019/787, kojom je zamijenjena Uredba (EZ) br. 110/2008, stupila je snagu 25. svibnja 2019. U skladu s člankom 49. stavkom 1. te uredbe poglavlje III. Uredbe (EZ) br. 110/2008, koje se odnosi na oznake zemljopisnog podrijetla, stavlja se izvan snage s učinkom od 8. lipnja 2019. U skladu s člankom 22. stavkom 2. Uredbe (EU) 2019/787 tehnička dokumentacija podnesena kao dio nekog zahtjeva prije 8. lipnja 2019. u skladu s Uredbom (EZ) br. 110/2008 smatra se specifikacijom proizvoda.

                     (3)

                     Zaključivši da je zahtjev u skladu s Uredbom (EZ) br. 110/2008, Komisija je na temelju članka 17. stavka 6. te uredbe i u skladu s člankom 50. stavkom 4. prvim podstavkom Uredbe (EU) 2019/787 objavila zahtjev za izmjenu u Službenom listu Europske unije (3).

                     (4)

                     Budući da Komisiji nije dostavljen nijedan prigovor u skladu s člankom 27. stavkom 1. Uredbe (EU) 2019/787, izmjenu specifikacije potrebno je odobriti na temelju članka 30. stavka 2. navedene uredbe koji se primjenjuje mutatis mutandis na izmjene specifikacije proizvoda,

               DONIJELA JE OVU UREDBU:

            Članak 1.
            Odobrava se izmjena specifikacije objavljena u Službenom listu Europske unije za naziv „Újfehértói meggypálinka”.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 10. kolovoza 2021.

                  Za Komisiju,

                  u ime predsjednice,

               Janusz WOJCIECHOWSKI

                  Član Komisije

            (1)  SL L 130, 17.5.2019., str. 1.

            (2)  Uredba (EZ) br. 110/2008 Europskog parlamenta i Vijeća od 15. siječnja 2008. o definiranju, opisivanju, prezentiranju, označivanju i zaštiti oznaka zemljopisnog podrijetla jakih alkoholnih pića i stavljanju izvan snage Uredbe Vijeća (EEZ) br. 1576/89 (SL L 39, 13.2.2008., str. 16).

            (3)  SL C 147, 26.4.2021., str. 7.


title: Provedbena uredba Komisije (EU) 2021/1847 оd 14. listopada 2021. o određivanju zakonske zamjene za određena dospijeća LIBOR-a za CHF (Tekst značajan za EGP)

text:
                  22.10.2021

                  HR

                  Službeni list Europske unije

                  L 374/1

         PROVEDBENA UREDBA KOMISIJE (EU) 2021/1847
         оd 14. listopada 2021.
         o određivanju zakonske zamjene za određena dospijeća LIBOR-a za CHF
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1011 Europskog parlamenta i Vijeća od 8. lipnja 2016. o indeksima koji se upotrebljavaju kao referentne vrijednosti u financijskim instrumentima i financijskim ugovorima ili za mjerenje uspješnosti investicijskih fondova i o izmjeni direktiva 2008/48/EZ i 2014/17/EU te Uredbe (EU) br. 596/2014 (1), a posebno njezin članak 23.b stavak 8.,
         budući da:

                     (1)

                     Londonska međubankovna ponudbena kamatna stopa za švicarski franak (LIBOR za CHF) jedna je od pet valutnih stopa kojima upravlja Uprava za referentne vrijednosti ICE (IBA). LIBOR za CHF odražava kamatnu stopu po kojoj se velike vodeće banke koje posluju na međunarodnoj razini i koje imaju pristup međubankovnom tržištu neosiguranog financiranja mogu financirati na takvim tržištima u švicarskim francima. IBA tu stopu izračunava na temelju podataka koje joj dostavlja panel banaka.

                     (2)

                     Tijelo za financijsko poslovanje Ujedinjene Kraljevine („FCA Ujedinjene Kraljevine”) najavilo je prestanak određenih referentnih vrijednosti LIBOR do kraja 2021., uključujući LIBOR za CHF. Prestanak se temelji na bojazni da LIBOR u određenim svojim dospijećima možda ne predstavlja na odgovarajući način temeljnu tržišnu ili gospodarsku stvarnost međubankovnog tržišta neosiguranog financiranja. To se temelji na činjenici da većina banaka panela za LIBOR više nije voljna doprinositi predmetnim dospijećima LIBOR-a, kako je objavila IBA 5. ožujka 2021. u svojem izvješću o rezultatima savjetovanja o mogućem prestanku referentne vrijednosti LIBOR (ICE LIBOR Feedback Statement on Consultation on Potential Cessation).

                     (3)

                     U prošlosti je više banaka u Uniji upotrebljavalo LIBOR za CHF kao referentnu stopu u hipotekarnim kreditima stanovništvu, pa je broj takvih kredita znatan, a većina ih istječe nakon 2021. Prema odgovorima koji su prispjeli na javno savjetovanje Komisije, ukupna vrijednost takvih hipotekarnih ugovora u Uniji trenutačno iznosi 35 milijardi EUR. Najveći je broj nepodmirenih kredita na temelju takvih ugovora u Poljskoj, a ostali su u Austriji, Sloveniji, Nizozemskoj i Francuskoj.

                     (4)

                     U komunikaciji između Komisije i predmetnih javnih tijela više su puta istaknuti razmjeri mogućeg poremećaja zbog prestanka LIBOR-a za CHF i potreba da se smanji diskontinuitet ugovora koji se pozivaju na LIBOR za CHF kako do njega ne bi došlo. Komisija je na odgovarajući način uzela u obzir činjenične elemente dostavljene kako bi se utvrdilo jesu li ispunjeni uvjeti iz članka 23.b Uredbe (EU) 2016/1011 i, ovisno o tome, je li potrebno djelovanje Komisije.

                     (5)

                     U izvješću o financijskoj stabilnosti 2021. Poljske narodne banke (2) navodi se da je na kraju 2020. više od 410 000 poljskih kućanstava imalo hipotekarne kredite vezane uz LIBOR za CHF, koji su se temeljili na različitim rokovima dospijećima LIBOR-a za CHF. Oni čine oko 20 % ukupnog portfelja hipotekarnih kredita u Poljskoj, što prema podacima koje su dostavila relevantna tijela odgovara ukupnoj vrijednosti od oko 100 milijardi PLN (oko 22 milijarde EUR). Većina tih hipotekarnih kredita su dugoročni krediti i ostat će nepodmireni i nakon 2030. U izvješću se ističu rizici povezani s prestankom LIBOR-a za CHF i potreba da se osigura kontinuitet ugovora o stambenim kreditima denominiranih u švicarskim francima kako bi se izbjeglo ostvarenje takvih rizika. U izvješću se nadalje ističe da bi nepostojanje odredbi o rezervnom aranžmanu i pravnih akata kojima se određuje zamjena za referentnu vrijednost LIBOR za CHF moglo ugroziti kontinuitet takvih ugovora, što bi moglo dovesti do financijskih gubitaka banaka. I poljsko ministarstvo financija Komisiji je dostavilo slične podatke.

                     (6)

                     U lipnju 2021. u Austriji je bilo između 50 000 i 60 000 hipotekarnih kredita kućanstvima koji su se pozivali na LIBOR za CHF u ukupnom iznosu od 9,6 milijardi EUR, što čini oko 5,7 % ukupnog duga austrijskih kućanstava. Oko 400 austrijskih banaka u svojem hipotekarnom portfelju ima ugovore koji se pozivaju na LIBOR za CHF. Austrijska narodna banka i austrijsko tijelo za nadzor financijskog tržišta (FMA) u dopisu poslanom Komisiji dostavili su slične podatke koji to potvrđuju.

                     (7)

                     U Sloveniji je 31. prosinca 2020. bilo više od 6 700 ugovora o potrošačkim kreditima koji se pozivaju na LIBOR za CHF, u ukupnoj vrijednosti većoj od 300 milijuna EUR, a zadnji paket tih ugovora istječe tek 2043. Osim toga, devet od 15 banaka izloženo je toj stopi. U tih devet banaka udio stambenih kredita s LIBOR-om za CHF u ukupnim stambenim kreditima iznosi 6,34 %, dok je udio hipotekarnih kredita s LIBOR-om za CHF u ukupnim hipotekarnim kreditima 7,13 %.

                     (8)

                     U Nizozemskoj se vrijednost hipotekarnih kredita stanovništvu koji se pozivaju na LIBOR za CHF, a ne sadržavaju klauzulu o rezervnom aranžmanu procjenjuje na oko 500 milijuna EUR.

                     (9)

                     U Francuskoj regionalne banke imaju oko 6 400 ugovora o kreditu stanovništvu koji se pozivaju na LIBOR za CHF koji istječu nakon 2021.

                     (10)

                     Uredbom (EU) 2016/1011 zahtijeva se da korisnici referentnih vrijednosti izrade i održavaju robusne pisane planove u kojima navode mjere koje će poduzeti u slučaju bitnih promjena ili prestanka pružanja referentne vrijednosti, a ako je to izvedivo i primjenjivo, da u tim planovima odrede jednu ili nekoliko alternativnih referentnih vrijednosti kao rezervni aranžman za referentnu vrijednost koja se više neće objavljivati. Ugovori koji se pozivaju na LIBOR za CHF sklopljeni su u trenutku dok se prestanak LIBOR-a za CHF još nije mogao očekivati i prije početka primjene Uredbe (EU) 2016/1011. Tim ugovorima stoga nisu predviđene odredbe o rezervnom aranžmanu za slučaj da administrator referentne vrijednosti nakon određenog datuma više ne može objavljivati ugovornu referentnu vrijednost.

                     (11)

                     Budući da je bilo teško utvrditi odgovarajuću zamjenu za LIBOR za CHF prije nego što nacionalna radna skupina za referentne stope za švicarski franak (Švicarski NWG) izda jasne preporuke tržištu, ni ugovori sklopljeni nakon datuma početka primjene Uredbe (EU) 2016/1011 (1. siječnja 2018.) ne sadržavaju odredbe o rezervnom aranžmanu ili one nisu prikladne.

                     (12)

                     Ako se ugovori koji se pozivaju na LIBOR za CHF ne konvertiraju na određenu zamjenu za tu referentnu vrijednost, postoji ozbiljan rizik od neizvršenja ugovora u nekoliko država članica. Stoga bi se određivanjem zamjene omogućilo smanjenje tog rizika, čije bi ostvarenje znatno narušilo funkcioniranje financijskih tržišta u Uniji.

                     (13)

                     FCA Ujedinjenje Kraljevine najavio je 5. ožujka 2021. gubitak reprezentativnosti i prestanak pružanja LIBOR-a za CHF za sva dospijeća. Takva je izjava pokretač za izvršavanje ovlasti Komisije za određivanje zakonske zamjene za LIBOR za CHF u skladu s člankom 23.b stavkom 8. Uredbe (EU) 2016/1011.

                     (14)

                     Rezultati javnog savjetovanja Komisije pokazali su važnu ulogu određenih rokova dospijeća LIBOR-a za CHF u hipotekarnim ugovorima, posebno jednomjesečnog, tromjesečnog, šestomjesečnog i dvanaestomjesečnog roka dospijeća. Nedostatak jasne i nedvosmislene zamjenske stope u hipotekarnim ugovorima koji se pozivaju na LIBOR za CHF doveo bi do pravne nesigurnosti, što može dovesti do sporova i neizvršenja ugovora. Stoga je primjereno da Komisija odredi zakonsku zamjenu za ta četiri roka dospijeća LIBOR-a za CHF koja će se upotrebljavati u svim ugovorima i u svim financijskim instrumentima kako su definirani u Direktivi 2014/65/EU Europskog parlamenta i Vijeća (3), uključujući, među ostalim, štedne račune, hipotekarne i druge kredite uključujući ugovore o potrošačkim kreditima i kredite za mala poduzeća, koji su uređeni pravom država članica, a ne sadržavaju odredbe o rezervnom aranžmanu ili ne sadržavaju prikladne odredbe o rezervnom aranžmanu.

                     (15)

                     Švicarski NWG je 2017. kao zamjensku stopu za LIBOR za CHF preporučio švicarsku prosječnu prekonoćnu stopu Swiss Average Rate Overnight (SARON) (4) kojom upravlja SIX Swiss Exchange Financial Information AG (SIX). U rujnu 2020., nakon što je potvrdio da na temelju SARON-a nije moguće odrediti stopu usmjerenu na budućnost, Švicarski NWG preporučio je da se za gotovinske proizvode kao temelj za rezervnu stopu za pozivanje na LIBOR za CHF upotrebljava konformna stopa SARON. Određenu zamjenu za relevantne rokove dospijeća LIBOR-a za CHF u postojećim gotovinskim ugovorima trebalo bi stoga izračunati kao konformnu stopu SARON.

                     (16)

                     Rezultati javnog savjetovanja koje je provela Komisija pokazali su potporu za određivanje zakonske zamjene za sva dospijeća LIBOR-a za CHF u skladu s preporukama Švicarskog NWG-a, među ostalim i odgovori javnih tijela najzainteresiranijih država članica. Za razliku od LIBOR-a za CHF koji je usmjeren na budućnost i klijent unaprijed zna kamatu za predstojeće razdoblje, konformna stopa SARON usmjerena je na prošlost. To znači da će kamatna stopa za određeno razdoblja biti poznata tek na kraju tog razdoblja. Kako bi se omogućila upotreba kamatne stope na početku kamatnog razdoblja, moguće rješenje bilo bi određivanje kamatne stope na temelju razdoblja promatranja koje prethodi kamatnom razdoblju. Švicarski NWG je 29. rujna 2020. preporučio da se u slučajevima u kojima kamata koja se plaća mora biti poznata na početku kamatnog razdoblja upotrebljava konformna stopa SARON utvrđena u skladu s metodologijom „posljednjeg ažuriranja” (eng. last reset methodology). U skladu s tom metodologijom kamatna stopa za predstojeće razdoblje određuje se na temelju zabilježene konformne kamatne stope za prethodno razdoblje koje je jednake duljine kao predmetno kamatno razdoblje.

                     (17)

                     U skladu s preporukom Švicarskog NWG-a od 1. veljače 2021. korisnici bi kao zamjensku stopu za jednomjesečni LIBOR za CHF trebali upotrebljavati jednomjesečnu konformnu stopu SARON, a za tromjesečni LIBOR za CHF tromjesečnu konformnu stopu SARON utvrđenu u skladu s metodologijom „posljednjeg ažuriranja”, to jest konformnu stopu SARON izračunanu na temelju jednomjesečnog odnosno tromjesečnog razdoblja koje neposredno prethodi kamatnom razdoblju.

                     (18)

                     Radna skupina za nerizične kamatne stope eura u svojoj je preporuci od 11. svibnja 2021. navela da bi metodologija „posljednjeg ažuriranja” za razdoblja dulja od tri mjeseca mogla biti problematična s računovodstvenog stajališta i sa stajališta zaštite od rizika zbog strukturnih razlika između IBOR-a (koji je usmjeren na budućnost) i SARON-a (koji je usmjeren na prošlost), posebno kad je riječ o duljim rokovima dospijeća. Kao alternativnu metodologiju Švicarski NWG je 1. srpnja 2021. preporučio metodologiju „posljednjeg nedavnog ažuriranja” (eng. last recent methodology) s jednomjesečnim razdobljem promatranja. U skladu s tom metodologijom kamatna stopa za predstojeće razdoblje određuje se na temelju zabilježene konformne kamatne stope za prethodno razdoblje koje je kraće od predmetnog kamatnog razdoblja. S obzirom na preporuke radne skupine za nerizične kamatne stope eura te radi što manjeg odmaka od izvornog referentnog razdoblja za svaki rok dospijeća, smatralo se da je tromjesečna konformna stopa SARON primjerenija od jednomjesečne konformne stope SARON za tromjesečni LIBOR za CHF i dulje rokove dospijeća LIBOR-a za CHF. Stoga se smatra primjerenim upotrebljavati jednomjesečnu konformnu stopu SARON kao zamjenu za jednomjesečni LIBOR za CHF i tromjesečnu konformnu stopu SARON kao zamjenu za tromjesečni LIBOR za CHF te tromjesečnu konformnu stopu SARON upotrebljavati i kao zamjenu za šestomjesečni i dvanaestomjesečni LIBOR za CHF.

                     (19)

                     Postoji razlika u vrijednosti između LIBOR-a za CHF i konformne stope SARON. Kako bi se uzela u obzir ta razlika i umanjio ekonomski učinak zamjene, konformnoj stopi SARON za svaki rok dospijeća LIBOR-a za CHF koji zamjenjuje trebalo bi dodati fiksnu prilagodbu kamatne marže.

                     (20)

                     Javno savjetovanje koje je provela Komisija potvrdilo je primjerenost izračunavanja fiksne prilagodbe kamatne marže na temelju povijesne srednje vrijednosti kamatne marže između LIBOR-a za švicarski franak i predmetne konformne stope SARON tijekom petogodišnjeg razdoblja obuhvata podataka do 5. ožujka 2021.

                     (21)

                     Stoga je primjereno da stope koje odredi Komisija kao zamjenu za predmetne rokove dospijeća LIBOR-a za CHF odgovaraju konformnoj stopi SARON uvećanoj za relevantnu prilagodbu kamatne marže kako je objavljena za svaki relevantni rok dospijeća konformne stope SARON (jednomjesečni, tromjesečni, šestomjesečni i dvanaestomjesečni).

                     (22)

                     U skladu s člankom 23.b stavkom 3. Uredbe (EU) 2016/1011 zamjenom za referentnu vrijednost LIBOR za CHF zamjenjuju se, na temelju zakona, sva pozivanja na tu referentnu vrijednost u svim ugovorima i u svim financijskim instrumentima kako su definirani u Direktivi 2014/65/EU koji ne sadržavaju odredbe o rezervnom aranžmanu ili ne sadržavaju prikladne odredbe o rezervnom aranžmanu. Ta zamjena stoga ne utječe na ugovore u kojima su stranke već dogovorile zamjenu zbog prestanka LIBOR-a za CHF, kako je predviđeno člankom 23.b stavkom 11. Uredbe (EU) 2016/1011.

                     (23)

                     S obzirom na to da će se LIBOR prestati objavljivati 1. siječnja 2022., određene stope trebale bi od tog datuma zamijeniti sva pozivanja na LIBOR za CHF.

                     (24)

                     FCA Ujedinjene Kraljevine kao nadzorno tijelo administratora LIBOR-a za CHF, Švicarska narodna banka u ulozi tajništva Švicarskog NWG-a i Europsko nadzorno tijelo za vrijednosne papire i tržišta kapitala (ESMA) iznijeli su svoje mišljenje o ovoj Uredbi.

                     (25)

                     Mjere predviđene u ovoj Uredbi u skladu su s mišljenjem Europskog odbora za vrijednosne papire,

               DONIJELA JE OVU UREDBU:

            Članak 1.
            Zamjena LIBOR-a za CHF

               1.   Sljedeće stope određuju se kao zamjenske stope za LIBOR za CHF pri pozivanju na LIBOR za CHF u svim ugovorima i u svim financijskim instrumentima kako su definirani u Direktivi 2014/65/EU:

                           (a)

                           jednomjesečni LIBOR za CHF zamjenjuje se jednomjesečnom konformnom stopom SARON kako je zabilježena tijekom jednomjesečnog razdoblja koje prethodi kamatnom razdoblju;

                           (b)

                           tromjesečni LIBOR za CHF zamjenjuje se tromjesečnom konformnom stopom SARON kako je zabilježena tijekom tromjesečnog razdoblja koje prethodi kamatnom razdoblju;

                           (c)

                           šestomjesečni LIBOR za CHF zamjenjuje se tromjesečnom konformnom stopom SARON kako je zabilježena tijekom tromjesečnog razdoblja koje prethodi kamatnom razdoblju;

                           (d)

                           dvanaestomjesečni LIBOR za CHF zamjenjuje se tromjesečnom konformnom stopom SARON kako je zabilježena tijekom tromjesečnog razdoblja koje prethodi kamatnom razdoblju.

               2.   Zamjenskim stopama određenima u skladu sa stavkom 1. dodaje se fiksna prilagodba kamatne marže. Fiksna prilagodba kamatne marže odgovara kamatnoj marži objavljenoj za svaki relevantni rok dospijeća i izračunanoj 5. ožujka 2021. kao povijesna srednja vrijednost kamatne marže između predmetnog LIBOR-a za CHF i odgovarajuće konformne stope SARON tijekom petogodišnjeg razdoblja obuhvata podataka za svaki rok dospijeća.

               3.   Zamjenske stope za LIBOR za CHF određuju se u skladu sa sljedećom tablicom:

                           LIBOR

                           ROK DOSPIJEĆA

                           Zamjenska stopa

                           Vrijednost prilagodbe kamatne marže (%)

                           CHF

                           1M

                           jednomjesečna konformna stopa SARON (SAR1MC)
                           ISIN CH0477123886

                           –0,0571

                           CHF

                           3M

                           tromjesečna konformna stopa SARON (SAR3MC)
                           ISIN CH0477123902

                           0,0031

                           CHF

                           6M

                           tromjesečna konformna stopa SARON (SAR3MC)
                           ISIN CH0477123902

                           0,0741

                           CHF

                           12M

                           tromjesečna konformna stopa SARON (SAR3MC)
                           ISIN CH0477123902

                           0,2048

            Članak 2.
            Stupanje na snagu i primjena
            Ova Uredba stupa na snagu dvadesetog dana od dana objave u Službenom listu Europske unije.
            Ova Uredba primjenjuje se od 1. siječnja 2022.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 14. listopada 2021.

                  Za Komisiju

                  Predsjednica

               Ursula VON DER LEYEN

            (1)  SL L 171, 29.6.2016., str. 1.

            (2)  Narodowy Bank Polski (Poljska narodna banka), Izvješće o financijskoj stabilnosti, lipanj 2021.
         https://www.nbp.pl/en/systemfinansowy/fsr202106.pdf?v=2

            (3)  Direktiva 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU (SL L 173, 12.6.2014., str. 349.).

            (4)  SARON se objavljuje na odgovarajućoj internetskoj stranici administratora: https://www.six-group.com/exchanges/indices/data_centre/swiss_reference_rates/compound_rates_en.html.


title: Provedbena uredba Komisije (EU) 2021/1848 оd 21. listopada 2021. o određivanju zamjene za referentnu vrijednost prekonoćnog prosječnog indeksa eura (Tekst značajan za EGP)

text:
                  22.10.2021

                  HR

                  Službeni list Europske unije

                  L 374/6

         PROVEDBENA UREDBA KOMISIJE (EU) 2021/1848
         оd 21. listopada 2021.
         o određivanju zamjene za referentnu vrijednost prekonoćnog prosječnog indeksa eura
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1011 Europskog parlamenta i Vijeća (1), a posebno njezin članak 23.b stavak 8.,
         budući da:

                     (1)

                     Prekonoćni prosječni indeks eura (EONIA) ključna je referentna vrijednost koja predstavlja kamatne stope na neosigurane prekonoćne kreditne transakcije nominirane u eurima. EONIA se koristi u prekonoćnim kamatnim ugovorima o razmjeni i velikom broju drugih proizvoda. Ta je referentna vrijednost ključna za gotovinsku namiru i vrlo je važna za druge svrhe, kao što su razni postupci vrednovanja koji se primjenjuju u okviru postupaka upravljanja kolateralom, odnosno rizikom ili za računovodstvene svrhe.

                     (2)

                     Izvorna metodologija za izračun EONIA-e temeljila se na ulaznim podacima koje su podnosile banke članice tijela doprinositelja. U veljači 2018. Europski institut za tržište novca (EMMI) u svojstvu administratora EONIA-e objavio je da se usklađenost EONIA-e s Uredbom (EU) 2016/1011 ne može ostvariti do roka do kojeg bi se te obveze trebale primjenjivati. Stoga su EMMI i financijski sektor započeli aktivnosti za uredno postupno ukidanje EONIA-e. Radna skupina za eurske nerizične kamatne stope preporučila je 13. rujna 2018. da se umjesto EONIA-e kao nerizična kamatna stopa nominirana u eurima koristi eurska kratkoročna stopa (€STR). Radna skupina objavila je 14. ožujka 2019. i preporuke o prijelazu s EONIA-e na €STR, koje su uključivale fazu u kojoj bi se metodologija za izračun EONIA-e promijenila i temeljila na €STR-u, kao i metodu za utvrđivanje prilagodbe kamatne marže, odnosno razlike između €STR-a i EONIA-e.

                     (3)

                     Na temelju tih preporuka Europska središnja banka (ESB) izračunala je 31. svibnja 2019. fiksnu kamatnu maržu između EONIA-e i €STR-a od 8,5 baznih bodova. Istog je dana EMMI objavio da će se EONIA prestati primjenjivati 3. siječnja 2022. U prijelaznom je razdoblju EMMI objavio revidiranu metodologiju za EONIA-u prema kojoj je EONIA jednaka €STR-u koji objavljuje ESB uvećana za fiksnu kamatnu maržu od 8,5 baznih bodova. Ta revidirana metodologija primjenjuje se na EONIA-u od 2. listopada 2019. do prestanka njezine primjene 3. siječnja 2022. Dana 11. prosinca 2019. belgijsko tijelo za financijske usluge i tržišta (FSMA) izdalo je EMMI-ju na temelju članka 34. Uredbe (EU) 2016/1011 odobrenje za pružanje referentne vrijednosti EONIA i upravljanje njome, čime je omogućeno korištenje EONIA-e do prestanka njezine primjene 3. siječnja 2022.

                     (4)

                     Unatoč prvim najavama prestanka primjene EONIA-e od 3. siječnja 2022. i prvobitnim preporukama industrije da se sva pozivanja na EONIA-u zamijene pozivanjem na €STR, posebno za ugovore koji dospijevaju nakon tog datuma, u brojnim državama članicama i dalje postoji velik broj nepodmirenih ugovora i financijskih instrumenata u kojima se poziva na EONIA-u. EONIA stoga i dalje ima ključnu ulogu za financijska tržišta u Europskoj uniji. Osim toga, radi postizanja konsenzusa između stručnjaka i cjelokupnog sektora o odgovarajućem prijelazu, ti ugovori i financijski instrumenti općenito ne sadržavaju odgovarajuće odredbe o rezervnom aranžmanu kojima se obuhvaća trajni prestanak primjene EONIA-e. Stoga će prestanak primjene EONIA-e vjerojatno znatno negativno utjecati na te ugovore i financijske instrumente.

                     (5)

                     EONIA je određena kao ključna referentna vrijednost u skladu s Provedbenom uredbom Komisije (EU) 2019/482 (2). Uredbom (EU) 2021/168 Europskog parlamenta i Vijeća (3), kojom je u Uredbu (EU) 2016/1011 uveden članak 23.b, Europskoj komisiji dodijeljena je ovlast za određivanje jedne ili više zamjena za ključnu referentnu vrijednost ako su ispunjeni svi uvjeti iz članka 23.b Uredbe (EU) 2016/1011. Priopćenjem EMMI-ja od 31. svibnja 2019., u kojem se najavljuje prestanak primjene EONIA-e, i s obzirom na to da u vrijeme izdavanja tog priopćenja nije postojao zamjenski administrator koji će nastaviti s pružanjem te referentne vrijednosti, ispunjen je uvjet iz članka 23.b stavka 2. točke (b) Uredbe (EU) 2016/1011.

                     (6)

                     Osim toga, podaci koje su dostavili članovi Radne skupine za eurske nerizične kamatne stope upućuju na to da je u svim državama članicama Unije nakon 9. srpnja 2021. još uvijek u tijeku nekoliko tisuća ugovora o izvedenicama s izravnim izloženostima prema EONIA-i i ugovora o kolateralu u kojima se EONIA koristi kao kamatna stopa za kolateral. Ukupni zamišljeni iznos obiju vrsta ugovora u kojima se poziva na EONIA-u već iznosi nekoliko bilijuna eura. Isti su članovi naveli i da su u prosjeku uspjeli dovršiti ponovne pregovore za manje od polovine ugovora koji sadržavaju pozivanje na EONIA-u. Broj uspješno dovršenih ponovnih pregovora upućuje na to da će pojedinačni ponovni pregovori o svim preostalim ugovorima u kojima se poziva na EONIA-u biti velik izazov za ugovorne stranke u Uniji, posebno za nadzirane subjekte. Ako se u tim ugovorima ne prijeđe na utvrđenu zamjensku referentnu vrijednost, postoji ozbiljan rizik od neizvršenja ugovora. Iako se očekuje da će subjekti iz tog sektora aktivno djelovati kako bi se do prestanka njezine primjene u svim ugovorima i financijskim instrumentima u kojima se još uvijek koristi EONIA zamijenila €STR-om, zamjenom upućivanja na EONIA-u trebao bi se smanjiti nastanak takvog rizika, što bi moglo posebno utjecati na klijente koji se koriste prekonoćnim kamatnim ugovorima o razmjeni radi zaštite od kamatnog rizika.

                     (7)

                     Nakon savjetovanja sa stručnom radnom skupinom utvrđena je preliminarna procjena važne uloge EONIA-e na financijskim tržištima Unije. Savjetovanja sa stručnom radnom skupinom pokazala su da bi nedostatak usklađenog pristupa doveo do pravne nesigurnosti, zbog čega bi moglo doći do pokretanja sudskih sporova i poremećaja. Radna skupina za eurske nerizične kamatne stope uputila je 15. srpnja 2021. i službeni dopis u kojem poziva Komisiju da poduzme mjere za brzo određivanje zakonske zamjene za EONIA-u. Stoga je primjereno da Komisija odredi zakonsku zamjenu za EONIA-u koja će se upotrebljavati u svim ugovorima i u svim financijskim instrumentima kako su definirani u Direktivi 2014/65/EU Europskog parlamenta i Vijeća (4) koji ne sadržavaju odredbe o rezervnom aranžmanu ili ne sadržavaju odgovarajuće odredbe o rezervnim mjerama.

                     (8)

                     U raspravama u okviru radne skupine za eurske nerizične kamatne stope istaknuto je i da je zamjena pozivanja na EONIA-u u ugovorima u ponovnim pregovorima često bila otežana zbog broja ugovora koji ne dospijevaju prije datuma prestanka primjene EONIA-e 3. siječnja 2022. te zbog poteškoća s dobivanjem suglasnosti svih stranki u svakom pojedinom ugovoru. To objašnjava zašto postoji tako velik broj ugovora u kojima se još uvijek poziva na EONIA-u. S obzirom na tu situaciju i podatke koje su dostavili članovi Radne skupine za eurske nerizične kamatne stope, trebalo bi osigurati da ovom provedbenom uredbom budu obuhvaćeni svi ugovori ili financijski instrumenti u kojima se poziva na EONIA-u i nakon datuma njezina prestanka te da se na njih primjenjuje mjera zakonske zamjene.

                     (9)

                     EMMI je 31. svibnja 2019., uz najavu o prestanku objavljivanja EONIA-e 3. siječnja 2022., najavio i izmjene metodologije za izračun EONIA-e kako bi se osigurala kontinuirana usklađenost s Uredbom (EU) 2016/1011 i neometan prijelaz do konačnog ukidanja EONIA-e. Te se promjene od 2. listopada 2019. primjenjuju na metodologiju za izračun EONIA-e i izravno povezuju izračun EONIA-e s kretanjem €STR-a jer se u njima navodi da je EONIA jednaka €STR-u uvećano za prilagodbu fiksne kamatne marže na temelju kamatne marže koju izračunava ESB. Dodavanjem prilagodbe fiksne kamatne marže ograničava se gospodarski učinak određivanja €STR-a kao zakonske zamjene za EONIA-u u svim ugovorima koji dospijevaju nakon datuma prestanka primjene EONIA-e 3. siječnja 2022.

                     (10)

                     U službenom dopisu Radne skupine za nerizičnu stopu u eurima od 15. srpnja 2021. izričito se traži da se zakonska zamjena za EONIA-u temelji na €STR-u uvećanom za postojeću prilagodbu fiksne kamatne marže između EONIA-e i €STR-a, čime se izbjegava prijenos vrijednosti pri prijelazu. Primjereno je da se pri određivanju zakonske zamjene za EONIA-u uzmu u obzir preporuke Radne skupine za nerizičnu kamatnu stopu te da se ona temelji na €STR-u uvećanom za prilagodbu fiksne kamatne marže koju izračunava ESB.

                     (11)

                     Zamjena za EONIA-u zakonski zamjenjuje sva upućivanja na tu referentnu vrijednost u svim ugovorima i u svim financijskim instrumentima kako su definirani u Direktivi 2014/65/EU koji ne sadržavaju odredbe o rezervnom aranžmanu ili ne sadržavaju odgovarajuće odredbe o rezervnom aranžmanu, u skladu s člankom 23.b stavkom 3. Uredbe (EU) 2016/1011. Stoga ta zamjena za referentnu vrijednost ne utječe na ugovore za koje su uspješno dovršeni ponovni pregovori radi rješavanja prestanka primjene EONIA-e, kako je predviđeno člankom 23.b stavkom 11. Uredbe (EU) 2016/1011.

                     (12)

                     S obzirom na to da će se EONIA prestati objavljivati 3. siječnja 2022., pozivanje na EONIA-u trebalo bi se od tog datuma zamijeniti utvrđenom zamjenskom stopom.

                     (13)

                     Stajališta o ovoj Uredbi iznijeli su FSMA, kao nadzorno tijelo administratora EONIA-e, i ESB, kao središnja banka nadležna za valutno područje EONIA-e.

                     (14)

                     Mjere predviđene u ovoj Uredbi u skladu su s mišljenjem Europskog odbora za vrijednosne papire,

               DONIJELA JE OVU UREDBU:

            Članak 1.
            Zamjena za EONIA-u

               1.   Eurska kratkoročna kamatna stopa (€STR) koju objavljuje Europska središnja banka određuje se kao zamjenska stopa za prekonoćni prosječni indeks eura (EONIA) u pozivanjima na EONIA-u svim u ugovorima i financijskim instrumentima kako su definirani u Direktivi 2014/65/EU.

               2.   Prilagodba fiksne kamatne marže koja se dodaje zamjenskoj stopi utvrđenoj u skladu sa stavkom 1. iznosi 8,5 baznih bodova.

               3.   Zamjenska stopa za EONIA-u određuje se u skladu sa sljedećom tablicom:

                           Zamijenjena referentna vrijednost

                           Zamjenska stopa

                           Vrijednost prilagodbe kamatne marže (%)

                           EONIA
                           ISIN EU0009659945

                           Eurska kratkoročna kamatna stopa (€STR)
                           ISIN EU000A2X2A25

                           0,085

            Članak 2.
            Stupanje na snagu i primjena
            Ova Uredba stupa na snagu dvadesetog dana od dana objave u Službenom listu Europske unije.

            Ova Uredba primjenjuje se od 3. siječnja 2022.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 21. listopada 2021.

                  Za Komisiju

                  Predsjednica

               Ursula VON DER LEYEN

            (1)  Uredba (EU) 2016/1011 Europskog parlamenta i Vijeća od 8. lipnja 2016. o indeksima koji se upotrebljavaju kao referentne vrijednosti u financijskim instrumentima i financijskim ugovorima ili za mjerenje uspješnosti investicijskih fondova i o izmjeni direktiva 2008/48/EZ i 2014/17/EU te Uredbe (EU) br. 596/2014 (SL L 171, 29.6.2016., str. 1.).

            (2)  Provedbena uredba Komisije (EU) 2019/482 od 22. ožujka 2019. o izmjeni Provedbene uredbe Komisije (EU) 2016/1368 o utvrđivanju popisa ključnih referentnih vrijednosti koje se upotrebljavaju na financijskim tržištima u skladu s Uredbom (EU) 2016/1011 Europskog parlamenta i Vijeća (SL L 82, 25.3.2019., str. 26).

            (3)  Uredba (EU) 2021/168 Europskog parlamenta i Vijeća od 10. veljače 2021. o izmjeni Uredbe (EU) 2016/1011 u pogledu izuzeća određenih referentnih vrijednosti promptnog deviznog tečaja trećih zemalja i određivanja zamjene za određene referentne vrijednosti koje prestaju te o izmjeni Uredbe (EU) br. 648/2012 (SL L 49, 12.2.2021., str. 6).

            (4)  Direktiva 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU (SL L 173, 12.6.2014., str. 349.).


title: Provedbena uredba Komisije (EU) 2021/1849 оd 21. listopada 2021. o ispravku određenih jezičnih verzija Provedbene uredbe (EU) 2020/464 o utvrđivanju određenih pravila za primjenu Uredbe (EU) 2018/848 Europskog parlamenta i Vijeća u pogledu dokumenata potrebnih za retroaktivno priznavanje prijelaznog razdobljâ u svrhu prelaska na ekološku proizvodnju, proizvodnje ekoloških proizvoda i informacija koje trebaju pružati države članice (Tekst značajan za EGP)

text:
                  22.10.2021

                  HR

                  Službeni list Europske unije

                  L 374/10

         PROVEDBENA UREDBA KOMISIJE (EU) 2021/1849
         оd 21. listopada 2021.
         o ispravku određenih jezičnih verzija Provedbene uredbe (EU) 2020/464 o utvrđivanju određenih pravila za primjenu Uredbe (EU) 2018/848 Europskog parlamenta i Vijeća u pogledu dokumenata potrebnih za retroaktivno priznavanje prijelaznog razdobljâ u svrhu prelaska na ekološku proizvodnju, proizvodnje ekoloških proizvoda i informacija koje trebaju pružati države članice
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2018/848 Europskog parlamenta i Vijeća od 30. svibnja 2018. o ekološkoj proizvodnji i označivanju ekoloških proizvoda te stavljanju izvan snage Uredbe Vijeća (EZ) br. 834/2007 (1), a posebno njezin članak 10. stavak 6., članak 14. stavak 3., članak 15. stavak 3., članak 16. stavak 3., članak 17. stavak 3. i članak 26. stavak 7. točku (d),
         budući da:

                     (1)

                     Verzije Provedbene uredbe Komisije (EU) 2020/464 (2) na malteškom, njemačkom i španjolskom jeziku sadržavaju pogreške u članku 26. stavcima od 1. do 7. jer se u tim jezičnim verzijama upućuje na datum stupanja na snagu umjesto datuma početka primjene te provedbene uredbe.

                     (2)

                     Verzije Provedbene uredbe (EU) 2020/464 na malteškom, njemačkom i španjolskom jeziku trebalo bi stoga na odgovarajući način ispraviti. To ne utječe na ostale jezične verzije.

                     (3)

                     Mjere predviđene u ovoj Uredbi u skladu su s mišljenjem Odbora za ekološku proizvodnju,

               DONIJELA JE OVU UREDBU:

            Članak 1.

               (ne odnosi se na verziju na hrvatskom jeziku)

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 21. listopada 2021.

                  Za Komisiju

                  Predsjednica

               Ursula VON DER LEYEN

            (1)  SL L 150, 14.6.2018., str. 1.

            (2)  Provedbena uredba Komisije (EU) 2020/464 оd 26. ožujka 2020. o utvrđivanju određenih pravila za primjenu Uredbe (EU) 2018/848 Europskog parlamenta i Vijeća u pogledu dokumenata potrebnih za retroaktivno priznavanje prijelaznog razdobljâ u svrhu prelaska na ekološku proizvodnju, proizvodnje ekoloških proizvoda i informacija koje trebaju pružati države članice (SL L 98, 31.3.2020., str. 2.).